Vlieënier sterf tydens ligtevliegtuig-ongeluk‘n Vlieënier is dood toe sy ligte vliegtuig Sondag naby die R59 in die rigting van Vereeniging neergestort het (21 Mei 2017) Foto: Stad Ekurhuleni ŉ Vlieënier is Sondagoggend dood toe sy ligte vliegtuig naby die R59 in die rigting van Vereeniging neergestort het. “Reddingspanne van Tokoza en Palm Ridge-brandweer het dadelik reageer,” het William Ntladi, woordvoerder van Ekurhuleni se ramp- en nooddienste, gesê. “Die man was steeds binne die wrak van die vliegtuig vasgekeer. Hy het ongelukkig nie reageer op enige behandeling nie en is op die toneel dood verklaar.” Die polisie en burgerlike lugvaartowerheid stel ondersoek in. “Die enigste inligting wat tans beskikbaar is, is dat die man by Rand-lughawe in Germiston opgestyg het. Sy bestemming is nog onbekend.”